ฮัลโหลซื้อขายทองเที่ยงคืนฮิต
ทองคำฮอต ร้านทองเปิดซื้อขายทางโทรศัพท์ถึงเที่ยงคืน กำหนดราคาเองอ้างอิงเมืองนอก ฮั่วเซ่งเฮงให้เครดิต 3 วัน
4 ก.ย. 2554

ทองคำฮอต ร้านทองเปิดซื้อขายทางโทรศัพท์ถึงเที่ยงคืน กำหนดราคาเองอ้างอิงเมืองนอก ฮั่วเซ่งเฮงให้เครดิต 3 วัน
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ฟิวเจอร์ส เปิดเผยว่า ร้านค้าทองหลายแห่ง เปิดการซื้อขายทองคำแท่งทางโทรศัพท์ถึงเที่ยงคืน โดยร้านฮั่วเซ่งเฮงจะกำหนดราคาซื้อขายเอง อ้างอิงตลาดต่างประเทศสำหรับทองคำ 96.5% และสมาชิกยังมีเวลาในการชำระค่าซื้อ-ขายถึง 3 วันหลังจากสั่งซื้อขาย แต่จะต้องวางหลักประกันในการซื้อขายทองคำ บาทละ 2,000 บาท โดยเพิ่งปรับขึ้นมาจาก 1,000 บาท ในช่วงราคาทองผันผวน
“ลูกค้านิยมซื้อขายตอนกลางคืนมาก แม้ว่าเรามีมากถึง 40 คู่สาย แต่ก็ยังไม่เพียงพอ เพราะทางฮั่วเซ่งเฮงให้เวลาชำระเงินนานถึง 3 วัน ของคนอื่น 2 วัน เรายังปรับเปลี่ยนราคาขึ้นลงบ่อยกว่าตอนกลางวันที่สมาคมค้าทองคำประกาศ และราคาซื้อและขายมีส่วนต่างเพียง 50 บาทเท่านั้น เพื่อสร้างบรรยากาศการลงทุน” นายธนรัชต์ กล่าว 
ขณะเดียวกัน นายธนรัชต์ต้องการให้สมาคมแก้ปัญหาเรื่องการตัดราคาของสมาชิก เพราะแข่งขันกันรุนแรงมาก สมาคมประกาศราคาซื้อและขายต่างกัน 100 บาท แต่บางร้านกลับลดลงมาเหลือ 70-80 บาท แต่การตัดราคาก็ยังไม่หยุด ตอนนี้ร้านทองฮั่วเซ่งเฮงลดส่วนต่างเหลือเพียง 50 บาท มิเช่นนั้น ลูกค้าก็จะหายไปใช้บริการร้านค้าทองที่อื่นแทน
สำหรับแนวโน้มราคาทองคำ นายธนรัชต์คาดการณ์แนวโน้มจะมีโอกาสขึ้นไปถึงระดับสูงสุดเดิม 1,910 เหรียญสหรัฐต่อออนซ์อีกครั้ง ได้จากการวิเคราะห์ทางเทคนิค แต่ก็ต้องติดตามประเด็นการแก้ปัญหาเศรษฐกิจของสหรัฐในเดือน ก.ย.นี้ ซึ่งจะมีผลต่อความเคลื่อนไหวของราคาทองคำ“นักลงทุนที่เข้ามาลงทุนทองคำจะต้องเพิ่มความระมัดระวัง โดยเฉพาะคนที่ซื้อขายสัญญาอ้างอิงทองคำหรือโกลด์ฟิวเจอร์ส เพราะมีความเสี่ยงสูงมาก” นายธนรัชต์ กล่าว 
ลูกค้าของร้านทองฮั่วเซ่งเฮง กล่าวว่า ชอบวิธีซื้อขายทองคำแท่งผ่านโทรศัพท์ แต่จะต้องถามข้อมูลเจ้าหน้าที่ที่รับโทรศัพท์ให้ดีว่า ชื่ออะไรและราคาที่ตกลงกันเท่าใด เพื่อป้องกันความผิดพลาด นอกจากนี้การได้เครดิต 3 วัน หากราคาขึ้นมาก็ขายออกทำกำไรได้ก่อน
ด้านการซื้อขายทองคำในวันที่ 2 ก.ย.ที่ผ่านมา ตลาดโคเมกซ์ งวดส่งมอบเดือน ธ.ค. เพิ่มขึ้น 47.80 เหรียญสหรัฐ หรือ 2.16% ปิดที่ 1,876.90 เหรียญสหรัฐต่อออนซ์ หลังนักลงทุนผิดหวังกับตัวเลขการจ้างงานเพิ่มขึ้นประมาณ 7 หมื่นกว่าตำแหน่ง ซึ่งน้อยกว่าช่วงเดียวกันของเดือนที่แล้ว ซึ่งมีประมาณ 1.17 แสนตำแหน่ง 
ขณะที่ดัชนีหุ้นดาวโจนส์ดิ่งลงแรง 253.31 จุด หรือ 2.20% ปิดที่ 11,240.26 จุด และตลาดน้ำมันดิบของสหรัฐ ราคาน้ำมันดิบ ตลาดไนเมกซ์ ไลต์สวีตครูต งวดส่งมอบเดือน ต.ค. ลดลง 2.48 เหรียญสหรัฐ ปิดที่ 86.45 เหรียญสหรัฐต่อบาร์เรล